יש כרגע מעל אלף הרצאות TED באתר TED.
ורבים מכם ודאי חושבים שזה נהדר,
אני לא. אני לא מסכים עם זה.
אני חושב שיש לנו בעיה.
כי אם תחשבו על זה, 1,000 הרצאות TED,
זה יותר מ-1,000 רעיונות שראוי להפיץ.
איך לעזאזל מפיצים אלף רעיונות?
אפילו אם רק תנסו להכניס רעיונות אלה לראש שלכם
ע"י צפיה בכל אלף סרטוני TED,
זה ייקח לכם היום יותר מ-250 שעות.
וגם עשיתי חישוב של זה.
הנזק הכלכלי שיגרום כל מי שיעשה זאת הוא כ-15,000 דולר.
אז לנוכח הסכנה הזאת לכלכלה,
חשבתי שכדאי לנו למצוא פתרון לבעיה הזאת.
הנה הגישה שלי לכל זה:
אם תסתכלו על המצב הנוכחי, יש לכם אלף הרצאות TED.
לכל אחת מהרצאות TED האלה יש אורך ממוצע של 2,300 מלים.
חברו את הכל ותקבלו 2.3 מיליון מלים של הרצאות TED,
שזה בערך כמו 3 תנ"כים.
(צחוק)
השאלה המתבקשת היא האם להרצאת TED דרושות באמת 2,300 מלים?
אין משהו קצר יותר?
כי אם יש לכם רעיון שראוי להפיץ
ללא ספק תוכלו לנסחו במשהו קצר יותר מ-2,300 מלים.
השאלה שנותרה היא, כמה קצר?
מהי כמות המלים המזערית שנחוצות להרצאת TED?
כשהרהרתי בשאלה הזאת,
נתקלתי באגדה אורבנית על ארנסט המינגוויי,
שייחסה לו את ששת המלים הבאות,
"למכירה: נעלי תינוק. מעולם לא ננעלו",
בתור הרומן הטוב ביותר שכתב מעודו.
נתקלתי גם במיזם בשם "זכרונות בשש מלים"
שבו אנשים התבקשו, "קחו את כל חייכם
"וסכמו אותם בבקשה בשש מלים," למשל:
"מצאתי אהבה אמיתית, נישאתי לאדם אחר."
או "חי בריק קיומי. זה לא נעים."
אני בעצם אוהב את זה.
[ילד חנון עצוב - חנון מבוגר שמח] [לא נולדתי ג'ינג'י; תיקנתי את זה]
אז אם אפשר לתמצת רומן בשש מלים,
וגם זכרון-חיים שלם בשש מלים,
הרי שהרצאת TED לא זקוקה ליותר משש מלים.
היינו יכולים לסיים עד ארוחת הצהריים.
(צחוק)
ואם עושים זאת בכל אלף ההרצאות של TED,
יורדים מ-2.3 מיליון מלים ל-6,000.
חשבתי שזה שווה את זה.
אז התחלתי לבקש מכל החברים שלי,
"קח בבקשה את הרצאת TED האהובה עליך, וסכם אותה בשש מלים."
הנה כמה מהתוצאות שקיבלתי.
אני חושב שהן נחמדות למדי.
למשל, הרצאתו של דן פינק על מוטיבציה, הרצאה מצוינת, למי שלא ראה:
"לא גזר ולא מקל. להכניס משמעות."
בעקרון, על זה הוא מדבר במשך 18.5 דקות.
יש כאלה שהתייחסו גם למרצים,
כמו סגנון הדיבור של נייתן מירוולד: "להילחם במלריה בעזרת שנינות חדה כלייזר"
או של טים פריס: "אני עומד להיות אג – רגע – די",
שעשוי להיחשב מאומץ מעט.
האתגר כאן, אם הייתי מנסה לעשות את זה בשיטתיות,
הוא איך להשיג הרבה סיכומים כאלה בלי לאבד חברים
ולכן היה עלי למצוא שיטה אחרת, ורצוי שיהיו מעורבים בכך זרים גמורים.
למזלי, יש אתר שמטפל בכך בשם "הטורקי",
וזהו אתר שאפשר להעלות אליו משימות
שאינך רוצה לבצע בעצמך,
כמו "נא לסכם עבורי את הטקסט הזה בשש מלים."
לא איפשרתי למדינות עניות לעבוד על זה,
אבל גיליתי שאני יכול לקבל סיכום בשש מלים תמורת 10 סנט בלבד,
ובעיני זה מחיר ממש טוב.
אפילו אז, למרבה הצער,
אי-אפשר לסכם כל הרצאת TED בנפרד.
כי תעשו את החשבון: יש אלף הרצאות TED,
כל אחת עולה 10 סנט;
תיאלצו לקבל יותר מסיכום אחד לכל הרצאה,
כי חלקם יהיו ודאי גרועים.
כך שהייתי משלם מאות דולרים.
אז חשבתי על דרך שונה,
חשבתי כך: ההרצאות עוסקות בנושאים מסוימים.
אז אולי לא אתן להם לסכם כל הרצאת TED בשש מלים,
אלא אתן להם 10 הרצאות TED ביחד
ואומר, "נא לסכם את כל זה בשש מלים."
ככה אחסוך 90%.
כלומר, תמורת 60 דולר,
אוכל לתמצת אלף הרצאות TED ב-600 סיכומים בלבד,
וזה יהיה נחמד מאד.
מן הסתם, חלק מהאנשים שעשו זאת -
ברור ששילמתי לכולם 10 סנט -
חלק מכם חושבים עכשיו
שממש מטורף לסכם 10 הרצאות TED בשש מלים בלבד.
אבל בעצם זה לא,
כי, למשל, הפרופסור לסטטיסטיקה, הנס רוסלינג.
אני מניח שרבים מכם ראו הרצאה אחת או יותר שלו.
יש לו ברשת 8 הרצאות,
ואפשר בעצם לסכם אותן בארבע מלים בלבד,
כי כל מה שהוא מוכיח שם הוא שהאינטואיציה שלנו גרועה.
[לפי הסטטיסטיקה, האינטואיציה דפוקה] הוא תמיד מוכיח שאנו טועים.
חלק מהאנשים באינטרנט לא כל-כך הצליחו בזה.
וכשביקשתי מהם לסכם 10 הרצאות TED ביחד,
כמה מהם בחרו במוצא הקל,
באיזו הערה כללית. [קשקושים מרהיבים על מגוון נושאים מעניינים]
אחרים - (צחוק)
היו כאלה - ובעיני זה די חצוף -
שהשתמשו בשש המלים שלהם כדי להתחצף אלי
ולשאול אותי אם לאחרונה נכנסתי יותר מדי ל"גוגל".
[יש מצב שצרכת יותר מדי "גוגל"?] (צחוק)
ולבסוף, ואת זה לא הצלחתי להבין,
יש אנשים שממש המציאו גירסה משלהם של האמת.
["איביי" ו"אמזון" לא יכולים למכור שפיות]
אני לא מכיר הרצאת TED שכוללת את זה.
נו, טוב.
אך בסופו של דבר, וזה באמת מדהים,
עבור כל אחד מצבירי הרצאות TED שהגשתי,
קיבלתי באמת סיכומים משמעותיים.
הנה כמה מהאהובים עלי.
למשל, הרצאות TED על אוכל,
מישהו סיכם אותן: "עיצוב הגוף, המוח והסביבה בעזרת מזון,"
וזה לדעתי ממש טוב.
או, אושר: "השאיפה לאושר היא התקדמות אל האומללות."
אז זה המצב בינתיים: התחלתי עם אלף הרצאות TED
וקיבלתי עבורן 600 סיכומים בני שש מלים.
בהתחלה, זה נשמע נחמד,
אבל 600 סיכומים - זה המון. זאת רשימה ענקית.
(צחוק)
אז חשבתי שכדאי לי לעלות מדרגה,
וליצור סיכומים של הסיכומים, וזה מה שעשיתי:
לקחתי את 600 הסיכומים, חילקתי אותם ל-9 קבוצות
לפי הדירוג שההרצאות קיבלו במקור באתר של TED
וביקשתי מאנשים לסכם אותן.
[משכילות, משכנעות, אמיצות, משפיעות, יפות מפתיעות, משעשעות, גאוניות, מרתקות]
היו שוב כמה אי-הבנות.
למשל, כשיצרתי קבוצה של כל ההרצאות ה"יפות",
מישהו חשב שאני פשוט מנסה למצוא את שורת הפתיחה הרומנטית האולטימטיבית.
אבל בסופו של דבר, למרבה הפלא,
אנשים הצליחו גם במשימה הזאת.
למשל, כל הרצאות TED שעוסקות באומץ:
"אנשים מתים..." או "סובלים כשמסביב יש פתרונות קלים."
או המתכון להרצאת TED שומטת-הלסתות האולטימטיבית:
"מצגת של מלחין קלסי בין-גלקטי."
זו הרי התמצית של זה.
עכשיו היו לי 9 קבוצות, אבל זה כבר צמצום רציני.
אך כמובן, כשהרחקת כל-כך לכת, אתה לא ממש שבע-רצון.
רציתי ללכת עד הסוף, לזקק את זה עד הסוף,
אחרי שהתחלתי עם אלף הרצאות TED.
רציתי לתמצת אלף הרצאות TED בשש מלים --
וזה יהיה צמצום של 99.9997% בתוכן.
והייתי מוכן לשלם 99.50 דולר בלבד --
עדיין להישאר מתחת ל-100 דולר.
הגעתי ל-50 סיכומים מוכנים.
הפעם שילמתי 25 סנט
כי חשבתי שהמשימה הזאת קצת יותר קשה.
ולצערי, כשקיבלתי את התשובות --
כאן אתם רואים שש מהתשובות -- התאכזבתי קצת.
כי אני חושב שתסכימו איתי שכולן מסכמות היבט מסוים של TED,
אבל לטעמי, הן היו מעט תפלות,
או שהביאו רק היבט אחד של TED.
אז הייתי כבר מוכן להרים ידיים
כשערב אחד שיחקתי עם המשפטים האלה
וגיליתי שבעצם טמון פה פתרון יפה.
הנה הוא,
סיכום בשש מלים, במיקור-חוץ, של אלף הרצאות TED
בשווי 99.50 דולר:
"למה לדאוג? אני מעדיף להמשיך ולתהות."
תודה רבה לכם.
(מחיאות כפיים)